comments: එදා අනුර දිසානායක විසින් මුවහත් තබා අතට දෙන කඩුවෙන් විමල් වීරවංශයන්ගේ බෙල්ල කපන්නේ සෝමවංශයන් විසින්මය. ඒ සැලසුමේ කූඨප‍්‍රාප්තිය අනුර දිසානායක පක්‍ෂයේ නායකයා බවට පත්වීමය. එතැන් පටන්  නව නායකයා විසින් ජ.වි.පෙ එක්සත් ජාතික පක්‍ෂයේ වලිගයක් හෙවත් උපාංගයක් බවට පත්කොට රනිල් වික‍්‍රමසිංහ මහතා බලයට ගෙන ඒමේ න්‍යාය පත‍්‍රයක් ක‍්‍රියාත්මක කළ බව සෝමවංශ අමරසිංහයන්ට රහසක් විය නොහැක. කෙසේ නමුත් ඔහු දැන් ප‍්‍රායෝගිකව ක‍්‍රියාවෙන් ඊට ප‍්‍රතිචාර දක්වා ඇත. ඔහු එම ප‍්‍රතිචාරය ඒ ආකාරයෙන් නොදක්වා වසර 9ක් තිස්සේ අභ්‍යන්තරිකව ප‍්‍රතිචාර දැක්වූ ආකාරයට අසරණව සිටියා නම් අනුර දිසානායකගේ ගමන කෙළවර වන්නේ ඉල්මහ සමරුවට ප‍්‍රධාන අමුත්තා ලෙස රනිල් වික‍්‍රමසිංහට ආරාධනා කිරීමෙන් විය හැක. ඊට පෙර සමහරවිට හසලක විරුවාගේ පමණක් නොව කොබ්බෑකඩුව සෙනවියාගේද ස්මාරක ඉවත් කිරීමේ උත්සවවලට ද ඔවුන් සහභාගීවනු ඇත.